Diari Oficial de la Generalitat Valenciana


Sumari del DOGV 2843, del 08-10-1996 (1996/839489)

ACORD de 12 de juny de 1996, de la Comissió Territorial d'Urbanisme de València, relativa a l'aprovació de l'expedient tramitat per l'Institut Valencià d'Habitatge, SA, per a l'expropiació de terrenys, pel procediment de taxació conjunta, per a la urbanització del carrer del Baler i adjacents, del municipi de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2843

Data del DOGV
:   08-10-1996

Secció del DOGV
:   ALTRES DISPOSICIONS

Número del document
:   1996/839489


Data del document
:   12-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 12 de juny de 1996, de la Comissió Territorial d'Urbanisme de València, relativa a l'aprovació de l'expedient tramitat per l'Institut Valencià d'Habitatge, SA, per a l'expropiació de terrenys, pel procediment de taxació conjunta, per a la urbanització del carrer del Baler i adjacents, del municipi de València.   
La Comissió Territorial d'Urbanisme de València, en la sessió del dia 12 de juny de 1996, va adoptar el següent acord:  
Vist l'expedient tramés per l'Institut Valencià d'Habitatge, SA (IVHSA), relatiu a l'expropiació de terrenys, pel procediment de taxació conjunta, per a la urbanització del carrer del Baler i adjacents, del municipi de València, i, d'acord amb els següents  
Antecedents de fet  
Primer  
L'expedient d'expropiació es va iniciar per resolució del conseller d'Obres Públiques, Urbanisme i Transports, de 14 de febrer de 1995, per la qual se sotmet a informació pública el projecte d'expropiació. Aquesta resolució ha estat publicada en el diari Levante, el dia 22 de febrer de 1995, en el diari Las Provincias, el 22 de febrer de 1995, en el Butlletí Oficial de l'Estat número 53, del 3 de març de 1995, en el Diari Oficial de la Generalitat Valenciana núm. 2.462, del 3 de març de 1995, i en el Butlletí Oficial de la Província número 54, del 4 de març de 1995. Així mateix, hi ha en l'expedient la notificació individualitzada dels fulls de preu just als afectats. A més, es va concedir un tràmit d'audiència durant el termini d'un mes, a l'Ajuntament de València, mitjançant un escrit de la Direcció General d'Arquitectura i Habitatge de la Conselleria d'Obres Públiques, Urbanisme i Transports adreçat a aquest organisme, amb data 22 de febrer de 1995. D'altra banda, es posa en coneixement del ministeri fiscal la relació de titulars desconeguts, amb un escrit de la Gerència de l'IVHSA de 12 de juliol de 1994.  
Segon  
Hi ha en l'expedient informes, de diferents dades, sobre cada una de les al·legacions presentades en el període d'informació pública.  
Tercer  
L'expedient consta d'expedient administratiu, projecte d'expropiació, fitxes de valoració individualitzades, informe sobre aquestes al·legacions i taxacions contradictòries presentades. El projecte d'expropiació conté memòria justificativa, annexos i plànols. S'ha aportat una còpia del projecte, que no està diligenciada.  
Quart  
El projecte té com a finalitat l'expropiació, pel procediment de taxació conjunta, dels terrenys necessaris per a la urbanització del carrer del Baler i d'altres adjacents, dins del Programa d'Actuacions Urbanístiques en el Districte Marítim de València, promogut per la Conselleria d'Obres Públiques, Urbanisme i Transports, i aprovat per acord del Consell de la Generalitat Valenciana, del 3 de maig de 1993.  
Cinqué  
L'àmbit d'actuació està delimitat pels números 36 i 37 del carrer del Callao i el número 41 del carrer del Forn del Cabanyal al nord, el carrer de les Drassanes a l'est, el carrer de les Columbretes al sud, i el carrer del Baler a l'oest. La superfície total afectada és de 30.269 metres quadrats.  
Sisé  
Els terrenys afectats estan classificats pel Pla General d'Ordenació Urbana de València (aprovat definitivament el dia 28 de desembre de 1988) com a sòl urbà, i destinats en una part a sistema general d'espais lliures (del tipus GEL-2 o parc urbà) i en una altra part a vials per a l'obertura del carrer de les Drassanes. Posteriorment, en el Pla Especial del Passeig Marítim es va delimitar l'actuació aïllada AA-2 (que defineix l'àmbit del present projecte) i es va especificar el seu sistema de gestió per expropiació.  
Seté  
En l'estat actual hi ha en la zona edificacions amb tipologia d'habitatges en filera d'una o dues plantes, construïts a principis de segle. Es conserven 108 construccions i la resta, que en són 10, són solars.  
Vuité  
El dia 6 de febrer de 1996 es va demanar informes als següents organismes: servei de Contractació i Expropiacions de la Conselleria d'Obres Públiques, Urbanisme i Transports i Centre de Gestió Cadastral i Cooperació Tributària del Ministeri d'Economia i Hisenda. Fins ara mateix, no s'han rebut aquests informes.  
Fonaments de dret  
Primer  
La tramitació de l'expedient ha estat correcta i la documentació del projecte està completa, de conformitat amb el que estableix l'article 219 de la Llei del Sòl.  
Segon  
L'expropiació es justifica en els supòsits establits en l'article 206.1.a i 206.1.b del Text Refós de la Llei del Sòl de 1992, que diuen:   
«L'expropiació s'aplicarà: a) Quan s'haja establit aquest sistema per a la unitat d'execució corresponent; b) Per a l'execució dels sistemes generals adscrits, o en sòl urbà, i també de les dotacions locals incloses en aquest i excloses d'unitats d'execució quan no s'obtinguen mitjançant les transferències d'aprofitaments.»  
Tercer  
És possible aplicar el procediment de taxació conjunta, ja que aquest es pot fer servir en totes les expropiacions derivades de l'aplicació de la legislació urbanística, d'acord amb el que estableix l'article 218 de la Llei del Sòl.  
Quart  
El procediment d'expropiació ha estat realitzat per l'Institut Valencià d'Habitatge, SA, en virtut del conveni de gestió per a l'execució de les obres d'urbanització del carrer del Baler, de València, subscrit entre la Conselleria d'Obres Públiques, Urbanisme i Transports i l'IVHSA, el dia 31 d'agost de 1993.  
Cinqué  
Els criteris de valoració adoptats en el projecte parteixen de la disposició transitòria primera, punt 3, de la Llei del Sòl, segons la qual «en els supòsits d'expropiació en els quals, per no estar aprovada al moment de l'entrada en vigor de la llei 8/1990, la relació de propietaris i descripció dels béns i drets afectats, la determinació del preu just s'ha de realitzar de conformitat amb els criteris continguts en aquesta llei, els aprofitaments sobre els que hauran d'aplicar-se seran els assenyalats en el número anterior». La remissió al punt 2 d'aquesta disposició determina que:   
«2. Fins que, de conformitat amb el que estableixen les disposicions transitòries sisena i vuitena, es fixen els aprofitaments tipus, i quan no siga aplicable aquesta tècnica en sòl urbà, els aprofitaments urbanístics susceptibles d'apropiació mitjançant el compliment dels deures establerts en aquesta llei seran: [...] c) En sòl urbà, al qual s'aplicarà el número 1 de la disposició addicional primera, el 85% de l'aprofitament mitjà resultant en la unitat d'execució respectiva o, en cas de no estar el terreny inclòs en cap d'aquestes unitats, del permés pel planejament.»  
S'interpreta, aleshores, en el projecte, que l'aprofitament que ha de ser valorat és directament el 85% de l'atorgat pel pla.  
Sisé  
Per a la determinació de l'aprofitament urbanístic que, només als efectes de la seua valoració -ja que no és possible la seua adquisició, per tractar-se d'una actuació d'expropiació-, correspon als terrenys, es compara entre el que resulta de calcular l'aprofitament mitjà del Pla Especial del Districte Marítim (conté 10 unitats d'actuació amb aprofitament lucratiu i 6 actuacions aïllades sense aprofitament) i el que resulta de l'aplicació de l'article 62 de la Llei del Sòl, si es considera que el planejament no atribueix aprofitament lucratiu al terrenys. Amb el primer criteri s'obté un aprofitament -sense aplicar encara percentatges d'apropiació pels particulars- de 0,5886 m2t/m2s, mentre que del segon criteri resulta un aprofitament de 1 m2t/m2s. En conseqüència, es pren com a aprofitament de referència el més gran, és a dir, 1 m2t/m2s. L'aplicació de l'article 62 pot plantejar alguns dubtes, atés que, en termes estrictes, solament està platejat per a aquells municipis en què no hagen de regir les disposicions sobre delimitació d'àrees de repartiment i càlcul de l'aprofitament tipus per a sòl urbà. El que passa és que en aquests municipis hi ha un buit normatiu quant a la determinació de l'aprofitament a considerar, només als efectes de la seua valoració, en aquells terrenys per a dotacions no inclosos en unitats d'execució i mentre no s'hagen fixat encara les àrees de repartiment i els aprofitaments tipus en sòl urbà. Aquesta qüestió no queda resolta en la disposició transitòria primera 2.c, ja que no s'hi preveu el supòsit que el Pla no atribuïsca cap aprofitament lucratiu al terreny. Ara bé, atés que l'expedient d'expropiació s'inicia amb la Llei 6/1994, de 15 de novembre, de la Generalitat Valenciana, Reguladora de l'Activitat Urbanística en vigor, resulta aplicable l'article 63.2.b d'aquesta llei, i en virtut seua, l'aprofitament tipus dels terrenys és, per imperatiu de la llei i sense necessitat que ho determine el pla, d'1 m2t/m2s.   
Seté  
En el projecte es considera que no és aplicable el premi d'afectació establit en l'article 47 de la Llei d'Expropiació Forçosa, basant-se en el fet que l'article 47 de la Llei del sòl determina que les valoracions del sòl s'efectuaran exclusivament d'acord amb els criteris establits en la Llei del Sòl. Tanmateix, la jurisprudència sobre aquesta matèria (Sentència TS de 17 de maig de 1993, ref. Aranzadi 3.751) és contrària a aquesta interpretació, ja que manté la tesi que el premi d'afectació és aplicable en les expropiacions urbanístiques, amb fonament en les següents raons:  
- El premi d'afectació escau sempre respecte del preu dels béns l'aprofitament i la possessió dels quals queda fora del poder de l'expropiat.  
- L'article 47 de la Llei d'Expropiació Forçosa és una norma de caràcter general, sense que en les expropiacions urbanístiques se substituïsca globalment tot el capítol III del títol II de la Llei d'Expropiacions pels preceptes de la Llei del Sòl, sinó que només deixen d'aplicar-se els preceptes d'aquella que específicament es refereix al valor dels terrenys.  
- L'article 47 de la Llei d'Expropiació Forçosa assenyala que el premi d'afectació es concedirà «en tots els casos d'expropiació», i l'article 47 del reglament indica que es concedirà «sempre».  
Vuité  
Com a conseqüència de les converses mantingudes entre els Serveis Tècnics de l'IVHSA i els de la Comissió Territorial d'Urbanisme, respecte dels criteris de valoració aplicats en el projecte, s'ha emés un informe de la Direcció General d'Arquitectura i Habitatge de la Conselleria d'Obres Públiques, Urbanisme i Transports, el 30 de maig de 1996, en el qual, després d'una justificació dels criteris de valoració que cal adoptar, es conclou que:  
1. És aplicable el 5% del premi d'afectació sobre l'import final del preu just.  
2. La valoració del sòl sense edificació s'obtindrà aplicant l'article 59 del text refós de la Llei del Sòl, que estableix: «L'aprofitament atribuïble serà el resultat de referir a la superfície d'aquelles el 75% de l'aprofitament tipus definit pel Pla General d'Ordenació Urbana, en la forma que determine la legislació urbanística aplicable, amb base en les determinacions reals del mateix pla.»  
3. En el cas de parcel·les ocupades per una construcció existent a l'entrada en vigor de la Llei 8/1990, realitzades de conformitat amb l'ordenació urbanística aplicable, o respecte de les que jo no escaiga dictar mesures de restabliment de la legalitat urbanística que implique la demolició seua, la valoració dels terrenys serà l'assenyalada en la disposició transitòria cinquena, apartat 2, del Text Refós de la Llei del Sòl: «El valor del sòl es determinarà segons l'aprofitament efectivament materialitzat, sempre que ho haguera sigut de conformitat amb l'ordenació urbanística vigent en el moment de la construcció, reduït en la proporció que resulte de vida útil de l'edificació ja transcorreguda. En tot cas, com a valor mínim del sòl es considerarà el resultant de l'aplicació del 85% de l'aprofitament tipus vigent en el moment de la valoració.»  
En conclusió, l'aprofitament urbanístic serà el que resulte major entre:  
1. El que resulte segons l'edificabilitat existent, depreciat segons l'edat.  
2. Com a mínim, el 85% de l'aprofitament tipus vigent en el moment de la valoració.  
Nové  
Com els criteris de valoració definitivament proposats modifiquen algun dels criteris aplicats en el projecte inicialment presentat, caldrà rectificar els fulls de preu just.  
Deu  
La Comissió Territorial d'Urbanisme és l'òrgan competent per a l'aprovació dels expedients d'expropiació pel procediment de taxació conjunta, d'acord amb el que estableix l'article 202.6 del Reglament de Gestió Urbanística i l'article 10.d del Decret 77/1996, de 16 d'abril, del Govern Valencià, pel qual aprova el Reglament dels òrgans Urbanístics de la Generalitat Valenciana.  
En vista de tots aquests antecedents, la Comissió Territorial d'Urbanisme acorda:  
1. Aprovar l'expedient tramitat per l'Institut Valencià d'Habitatge, SA, per a l'expropiació de terrenys, pel procediment de taxació conjunta, per a la urbanització del carrer del Baler i dels adjacents, del municipi de València.  
2. Aprovar les valoracions dels béns i drets que cal expropiar, proposades per l'Institut Valencià d'Habitatge, SA, tal com queden recollides en l'informe de la Direcció General d'Arquitectura i Habitatge de la Conselleria d'Obres Públiques, Urbanisme i Transports, de 30 de maig de 1996.  
3. Declarar la urgent ocupació dels béns i drets afectats.  
Contra aquesta resolució, que no esgota la via administrativa, pel que fa al punt tercer, s'hi podrà interposar un recurs ordinari, en el termini d'un mes, davant el conseller d'Obres Públiques, Urbanisme i Transports o qualsevol altre recurs que es considere convenient.  
Respecte dels punts 1 i 2, no és possible interposar-hi cap recurs, perquè es tracta d'actes de tràmit que no donen lloc a la impossibilitat de continuar un procediment ni produeixen indefensió.  
Així mateix, escau notificar el present acord als interessats titulars de béns i drets que figuren en el projecte d'expropiació, i a aquest caldrà adjuntar-li una còpia del full de preu just aprovat. S'avisa que, en el termini de 20 dies hàbils següents al de recepció de la notificació, es podrà manifestar per escrit davant d'aquesta Comissió Territorial d'Urbanisme la disconformitat amb la valoració establida en l'expedient aprovat. Si, en aquest termini, els interessats no formulen oposició a la valoració, es considerarà acceptada la que es fixa en l'acte present d'aprovació de l'expedient, i es considerarà determinat el preu just definitivament i conformement. Els fulls d'apreciació impugnats, els traslladarà aquesta Comissió, juntament amb l'expedient, al Jurat Provincial d'Expropiació Forçosa de València.  
València, 12 de juny de 1996.- El secretari de la Comissió Territorial d'Urbanisme: José Manuel Palau.